Gordhan: ‘Zuma hét gelieg’Pravin Gordhan, minister van openbare ondernemings, getuig voor die kommissie van ondersoek na staatskaping. Foto: Dimpho Maja/ANA Oudpres. Jacob Zuma het vir sy kabinet gelieg en die ergste vorm van korrupsie toegelaat om die berugte Gupta-familie en hul sakevennote te bevoordeel. Só het Pravin Gordhan, minister van openbare ondernemings, Woensdag aan die Zondo-kommissie van ondersoek na staatskaping gesê. “Die voormalige president [Zuma] het gelieg. Hy het ons gevra om in te gryp in die verhouding tussen die Guptas as kliënte en die banke, om die kernkragooreenkoms te dryf, en as ŉ mens kan kyk na die staatskaping-hipotese, deur toe te laat dat sekere rade in staatsinstansies gevestig word deur sekere ministers en ander in posisies te plaas wat hul samewerking in hierdie verband sou gee, “ het Gordhan gesê. “As jy na hierdie goed kyk, wys dit daar was ŉ konkeling aan die gang wat deur iemand ontwerp is. Ek hoop teen die tyd wat die kommissie sy werk afgehandel het, sal julle vir ons kan sê wie daardie iemand is.” Die minister het ook getuig oor die sluiting van die Gupta-maatskappye se bankrekeninge deur Suid-Afrika se vier grootste banke in 2016. Hy het gesê ŉ interministeriële taakspan is deur die kabinet aangestel in ŉ “ingewing van die oomblik”-reaksie, met Mosebenzi Zwane, voormalige minister van minerale hulpbronne, wat homself die de facto-voorsitter gemaak het. Die komitee het aanvanklik Gordhan en Mildred Oliphant, minister van arbeid, ingesluit, maar het later ook Faith Muthambi, destydse minister van kommunikasie, betrek. Gordhan sê hy het nooit enige van die komiteevergaderings bygewoon nie, aangesien hy die komitee se wetlikheid en mandaat bevraagteken het. “Ek het die doel en skynbare doelwit van die taakspan bevraagteken gegewe die kollegas wat benoem is om daarvan deel te wees. Ek het die uitgebreide globale en plaaslike wets- en regulatoriese raamwerk verduidelik waaronder die finansiële sektor val en het gewaarsku dat hierdie raamwerk verstaan en oorweeg moet word voordat in gesprekke met die banke gegaan word,” het Gordhan gesê. Pravin Gordhan, minister van openbare ondernemings, getuig voor die kommissie van ondersoek na staatskaping. Foto: Nhlanhla Phillips/ANA “My bekommernisse is nie aandag van die lede van die taakspan gekry nie. Ek het besluit om nie die vergaderings van die taakspan by te woon of aan sy aksies deel te neem nie, want ek was van mening – en dit is deur regsadvies bevestig – dat lede van die uitvoerende gesag nie by kontraktuele verhoudings tussen banke en hul kliënte kan inmeng nie.” Gordhan sê Zuma het Zwane se poging om die Gupta-rekening by Absa, FNB, Standard Bank en Nedbank te laat heropen ondersteun. “Ek onthou verdere gebeure in die kabinet wat ek nie in die openbaar bekend kan maak nie, maar wat ek aan die kommissie aangedui het moet ondersoek word. [Hierdie gebeure] het vir my daarop gedui dat mnr. Zwane die volle steun van oudpres. Zuma gehad het in sy poging om die taakspan se doelwit na te jaag om die standpunt wat ek en die nasionale tesourie ingeneem het rakende die sluiting van die bankrekeninge te ondermyn,” het hy gesê. “Dit het drie verslae van die taakspan ingesluit, waarvan twee aan die kabinet bekendgemaak is.” Absa was die eerste bank om die persoonlike en sakerekeninge van die Gupta-familie te sluit. Die bank het aangevoer die rekeninge hou vir hom ŉ reputasie-risiko in, asook dat daar moontlike oortreding van bankregulasies is. Die ander banke het daarna in Absa se voetspore gevolg. Pravin Gordhan, minister van openbare ondernemings, arriveer om te getuig voor die kommissie van ondersoek na staatskaping. Foto: Nhlanhla Phillips/ANA Die Guptas het daarna rekeninge oopgemaak by die Suid-Afrikaanse tak van Indië se Bank of Baroda. Die bank het egter ook in Januarie vanjaar se bande met Guptas verbreek nadat bewerings aan die lig gekom het dat die bank se Suid-Afrika-tak geldwassery namens die familie doen. Oor bewerings deur die EFF dat Gordhan se dogter, Anisha, sake met die staat doen en in die afgelope paar weke al haar bankrekeninge gesluit het om die “honderde miljoene rande weg te steek wat sy van die regering ontvang het”, het Gordhan gesê sy dogter is nie betrokke by enige transaksies met die staat nie. “Verkeerde inligting oor my dogter is gister aan die publiek geopenbaar. Sy is nie betrokke by enige misdrywe nie. Die bewerings oor tenders is ŉ leuen…. Sy het nie ŉ bankrekening in Kanada nie en ek ook nie. So ek moet dít sê: Kom ons speel die bal, nie die man nie. Kom na my toe en ek sal antwoord. Ek kies nie weerlose teikens nie, want, voorsitter, as hierdie [neiging] voortduur soos dit tans aangaan, beteken dit getuies gaan bang wees om voor jou te verskyn en te getuig.” Gordhan het sy getuienis Woensdag afgesluit. Sy verskyning voor die komitee is ontsier deur betogings deur EFF-lede buite die gebou in Parktown waar die kommissie se verhore plaasvind.